A hálószobájában nyelte el a föld
Nyoma veszett egy floridai férfinak a hálószobája alatt képzõdött víznyelõben. Az állam földtani sajátosságai miatt Floridában gyakran alakulnak ki víznyelõk.
Eltûnt egy férfi, akinek hálószobája alatt megnyílt egy víznyelõ a floridai Seffnerben. A rendõrség szerint a 37 éves Jeff Bush valószínûleg életét vesztette.

A férfi csütörtökön valamivel éjfél elõtt a fivére, Jeremy nevét kezdte el kiáltozni, aki néhány másodperc alatt a hálószobában termett, és a padlón keletkezett lyukba vetette magát, de már nem tudott segíteni. Jeff Busht elnyelte az iszapos víz, a nyakig sárba süllyedt testvérét pedig a helyszínre érkezõ seriffhelyettes mentette ki.

"Egy nagy robajt hallottam, mintha autó rohant volna bele a házba. Mire beértem a szobába, már csak a matracát láttam" - mondta Jeremy Bush könnyek között egy helyi tévécsatornának.

A beszakadt padlójú szoba bútorai is elsüllyedtek. Jeremy Busht, a feleségét és kétéves kislányát, valamint a környezõ házak lakóit kiköltöztették otthonaikból. A hatóságok attól tartanak, hogy a víznyelõ nõni fog, és az egész ház összedõl. Egyelõre a tûzoltók sem mernek a közelébe menni - írta internetes oldalán a CNN amerikai hírtelevízió.

A házon kívülrõl nem látható sérülés, de alatta egy több mint 9 méteres átmérõjû víznyelõ tátong. Az efféle jelenség nem ritka Floridában, ahol a talaj alatt a legtöbb helyen mészkõ található. Ezt a kõzetet a savas vízfolyások gyakran feloldják, és ahol nem bírja el a rá nehezedõ súlyt, ott beomlik - írta a CNN.

Az utóbbi évek egyik legnagyobb hasonló eseménye 2010-ben történt Guatemalában, ahol egy egész házat és egy útkeresztezõdést nyelt el egy újonnan felnyílt víznyelõ. Akkor azt is elemeztük, hogy Magyarországon - ahol szintén sok a mészköves terület - kell-e számítani hasonló eseményre.
USA víznyelõ Florida